CELEX: C2006/281/40
Language: el
Date: 2006-11-18 00:00:00
Title: Υπόθεση C-373/06 P: Αναίρεση που άσκησε στις 13 Σεπτεμβρίου 2006 ο Thomas Faherty κατά της απόφασης που εξέδωσε το Πρωτοδικείο (πρώτο τμήμα) στις 13 Ιουνίου 2006 στις συνεκδικασθείσες υποθέσεις T-218/03 έως T-240/03, Cathal Boyle κ.λπ. κατά Επιτροπής των Ευρωπαϊκών Κοινοτήτων

18.11.2006   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 281/25
            
         Αναίρεση που άσκησε στις 13 Σεπτεμβρίου 2006 ο Thomas Faherty κατά της απόφασης που εξέδωσε το Πρωτοδικείο (πρώτο τμήμα) στις 13 Ιουνίου 2006 στις συνεκδικασθείσες υποθέσεις T-218/03 έως T-240/03, Cathal Boyle κ.λπ. κατά Επιτροπής των Ευρωπαϊκών Κοινοτήτων
   (Υπόθεση C-373/06 P)
   (2006/C 281/40)
   Γλώσσα διαδικασίας: η αγγλική
   Διάδικοι
   
      Αναιρεσείων: Thomas Faherty (εκπρόσωποι: P. Gallagher SC, A. Collins SC, D. Barry, Solicitor)
   
      Αντίδικοι στην αναιρετική διαδικασία: Ιρλανδία, Επιτροπή των Ευρωπαϊκών Κοινοτήτων
   Αιτήματα του αναιρεσείοντος
   Ο αναιρεσείων ζητεί από το Δικαστήριο:
   
               —
            
            
               να αναιρέσει την απόφαση του Πρωτοδικείου της 13ης Ιουνίου 2006, καθόσον απέρριψε την προσφυγή στην υπόθεση T-224/03, Thomas Faherty κατά Επιτροπής, αντικείμενο της οποίας ήταν η ακύρωση της απόφασης 2003/245/ΕΚ της Επιτροπής, της 4ης Απριλίου 2003, για τις αιτήσεις που λήφθηκαν από την Επιτροπή για την αύξηση των στόχων των ΠΠΠ IV προκειμένου να ληφθούν υπόψη οι βελτιώσεις στον τομέα της ασφάλειας, της θαλάσσιας ναυσιπλοΐας, της υγιεινής, της ποιότητας των προϊόντων και των συνθηκών εργασίας για σκάφη ολικού μήκους άνω των 12 μέτρων (1), καθόσον η απόφαση αυτή είχε εφαρμογή στην αίτηση σχετικά με την αύξηση ικανότητας του νέου σκάφους που επρόκειτο να αντικαταστήσει το αλιευτικό σκάφος Westward Isle,
            
         
               —
            
            
               να ακυρώσει την απόφαση 2003/245/ΕΚ της Επιτροπής, της 4ης Απριλίου 2003, για τις αιτήσεις που λήφθηκαν από την Επιτροπή για την αύξηση των στόχων των ΠΠΠ IV προκειμένου να ληφθούν υπόψη οι βελτιώσεις στον τομέα της ασφάλειας, της θαλάσσιας ναυσιπλοΐας, της υγιεινής, της ποιότητας των προϊόντων και των συνθηκών εργασίας για σκάφη ολικού μήκους άνω των 12 μέτρων, καθόσον η απόφαση αυτή είχε εφαρμογή στην αίτηση σχετικά με την αύξηση ικανότητας του νέου σκάφους που επρόκειτο να αντικαταστήσει το αλιευτικό σκάφος Westward Isle,
            
         
               —
            
            
               να καταδικάσει την Επιτροπή στο σύνολο των δικαστικών εξόδων.
            
         Λόγοι αναιρέσεως και κύρια επιχειρήματα
   Ο αναιρεσείων ισχυρίζεται ότι η απόφαση του Πρωτοδικείου πρέπει να αναιρεθεί για τους παρακάτω λόγους:
   Το Πρωτοδικείο, δεχόμενο ότι το έννομο συμφέρον του αναιρεσείοντος για την άσκηση προσφυγής έπρεπε να συσχετιστεί με την ημερομηνία έκδοσης της απόφασης 2003/245 και όχι με την ημερομηνία άσκησης της προσφυγής, εφάρμοσε εσφαλμένο νομικό κριτήριο.
   Το Πρωτοδικείο υπέπεσε σε ουσιαστικό σφάλμα, συναγόμενο από τα έγγραφα που του έχουν υποβληθεί, και συγκεκριμένα σχετικά με την ύπαρξη κυριότητας του αναιρεσείοντος επί του σκάφους Westward Isle καθ' όλη τη διάρκεια του κρίσιμου χρόνου.
   Η διαπίστωση ότι η απόφαση 2003/245 δεν αφορούσε ατομικά τον αναιρεσείοντα «εφόσον τα εν λόγω σκάφη είναι πλασματικά», δεν έχει νομικό έρεισμα και, επιπλέον, είναι αντίθετη με το σκεπτικό που παραθέτει το Πρωτοδικείο στην απόφασή του.
   Ο αναιρεσείων έχει και είχε καθ' όλο τον κρίσιμο χρόνο, την κυριότητα του Westward Isle. Δεν μπορεί επομένως να γίνει δεκτό ότι έχει χάσει το έννομο συμφέρον που είχε αναμφισβήτητα όταν άσκησε την προσφυγή ακύρωσης της απόφασης 2003/245, καθόσον η απόφαση αυτή είχε συνέπειες επί της αίτησής του για χωρητικότητα ασφάλειας του προτεινόμενου σκάφους Westward Isle.
   Είναι εσφαλμένη η διαπίστωση του Πρωτοδικείου ότι ο αναιρεσείων δεν νομιμοποιούνταν να ζητήσει την ακύρωση της απόφασης 2003/245 λόγω των μέτρων που έλαβε για τον περιορισμό των ζημιών που του είχε προξενήσει η εν λόγω απόφαση.
   
      (1)  ΕΕ L 90, σ.48.